Junior Hjemmespejder 1

Mærket består af 15 opgaver - du skal løse mindst 12 af dem for at få mærket- og mindst 1 fra hver kategori. Udfyld skemaet med en dato efterhånden som du løser opgaverne – du bestemmer selv rækkefølgen.

Du har indtil 13. april 2020 – det svarer cirka til en opgave om dagen. Send en e-mail til matthias@svane.tv hvis du vil være med, så får du instrukser om hvordan du skal aflevere dokumentationen. Opgaverne må gerne løses samtidig, f.eks. ved at kombinere 1+2 eller hvad du nu har fantasi til. Måske kan du overveje at starte en skovtur lidt før midnat, hoppe ind den nye dag fra en stol du har lavet, gå 10km mens du lytter til natten og snitter en Coronavirus som du brænder på bålet mens du nyder solopgangen og skriver gækkebreve???

Med mange spejderhilsner, juniorlederne. Vær beredt!

# Brug skoven

|  |  |  |
| --- | --- | --- |
| Opgave | Dokumentation | Dato for løsning  |
| 1. Forårstegn. Gå en tur i skoven og find syv tegn på forår. | Tag billede af tegnene eller beskriv dem på video eller papir. |  |
| 2. Gå en skovtur på mindst 10km. | Tag et billede af en triptæller eller andet der dokumenterer at det er mindst 10km. Eller lov på spejderære at du har gået turen. |  |
| 3. Lav en stol af materialer du kan finde, evt. med brug af snor. Stolen skal kunne flyttes.  | Tag et billede af dig eller et familiemedlem der sidder på stolen. |  |

# Brug dit kodehoved

|  |  |  |
| --- | --- | --- |
| Opgave | Dokumentation | Dato for løsning  |
| 4. Lær nato-alfabetet udenad.  | Du skal optage en video, hvor du kigger i linsen og løber hele alfabetet igennem. (Du må selvfølgelig ikke læse op). |  |
| 5. Skriv eller tegn et kodet gækkebrev. Brug morsekode, flag eller Nato-alfabet. | Send det til matthias@svane.tv, så sætter vi kodemester Ole til at gætte hvem du er... hvis han ikke gætter det, så skylder han et påskeæg, men hvis han gætter hvem du er... så skylder du et påskeæg! Matthias sladrer ikke til Ole. |  |
| 6. Find på dit eget kodesprog.  | Optag en video hvor du taler/bevæger/skriver/synger i den kode.  |  |

# Sæt ild til noget

| Opgave | Dokumentation | Dato for løsning  |
| --- | --- | --- |
| 7. Tænd mindst 2 bål i haven, UDEN at bruge andet end tændstikker, bark og kviste og brænde. Du må også gerne tænde bål ved spejderhytten, men ikke noget med at mødes med andre. Vi sørger for at brændeskuret er åbent.  | Tag et billede eller video af bålene. |  |
| 8. Lav en fakkel og sæt ild til den. Faklen skal kunne holdes i hånden, men slip fantasien fri – bare det kan holdes, og bare det kan brænde. | Få taget et billede eller video af dig der holder noget der brænder. |  |
| 9. Fut en coronavirus af på bålet. Brug din fantasi til at lave noget der kan brændes - og lad os sammen nyde synet af brændende coronavirus.  | Optag en video eller tag et billede. |  |

# Nyd natten

| Opgave | Dokumentation | Dato for løsning  |
| --- | --- | --- |
| 10. Gå en tur kl. 2 om natten. Du må hellere tage en voksen med. Find mindst 5 lyde i natten.  | Beskriv lydene eller optag dem. Kan du identificere hvem lydene kommer fra? |  |
| 11. Hop ind i et nyt døgn. Præcis når klokken slår midnat, skal du hoppe ned fra noget og ind i den nye dag. Det skal selvfølgelig være udendørs. | Just do it. |  |
| 12. Se solen stå op. Se i almanakken hvornår solen står op - og vær klar mindst en halv time før. Lyt. Hvem står op før solen, ud over dig? | Beskriv din oplevelse (optag evt. en video). |  |

# Brug din kniv

| Opgave | Dokumentation | Dato for løsning  |
| --- | --- | --- |
| 13. Snit en vandrestav. Lav flotte mønstre i den. Måske dit navn eller initialer? |  Tag et billede eller video. |  |
| 14. Snit en leder. Husk at ledere er flotte og søde. Og bemærk at vi ikke mener at du skal møde op og snitte i nogen af os. | Tag et billede eller video. |  |
| 15. Snit en Coronavirus. Lad fantasien råde. | Tag et billede eller video. |  |